"पचास हजार लगा के उसको लाये थे! फिर भी, सात साल की बच्ची छोड़कर भाग गई वो [ हमन पचास हजार देके वोला लाये रहेन, ओकर बाद घलो, सात बछर के अपन बेटी ला छोड़ के भाग गीस वो]." 67 बछर के यशोदा खीचड़ (बदले नांव) अपन बहू के बात ला बीच मं काट देथे. अऊ अपन बात ला रखे लगथे.
यशोदा के दूसर बहू रूमा कऊनो दीगर दलाल ले झुंझुनूं पहुंचे रहिस.
ओकर पांच बछर के बेटी ला मंय खटिया मं खेलत देखत हवंव.
साल 2016 मं असम के गोलाघाट जिला के अपन नाना-नानी के घर मं इतवार के मंझनिया अपन भाई संग अजीब पहिनावा वाले दू झिन राजस्थानी लोगन मन आय रहिन. वो मन ले एक झिन मुटियारिन मन ला दुल्हिन बनाके ले जवेइय्या दलाल रहिस.
रूमा कहिथे, "हमर शहर मं दीगर राज के लोगन मन अक्सर नई दिखेंव." वो लोगन मन ओकर परिवार ले वादा करिन के वो बढ़िया दूल्हा लाहीं जऊन ला दहेज नई चाही. वो मन बिन पइसा अऊ खरचा के बिहाव करे बात घलो रखिन.
घर आय एक झिन मनखे के संग 'सुग्घर नोनी' रूमा ले बिदा कर दे गीस. हफ्ता भर के भीतरी दूनों वोला असम के ओकर घर ले अढाई हजार किलोमीटर दूरिहा झुंझुनूं जिला के किशनपुरा गांव ले आइन.
अतक दूरिहा बिहाव सेती मनाय के बदला मं जऊन पइसा के करार करे गे रहिस, वो पइसा रूमा के घर तक कभू नई हबरिस. ससुराल के लोगन मन के मतलब खीचड़ परिवार के दावा आय के वो मन दलाल ला जऊन पइसा दे रहिन, वो मं नोनी के घर के लोगन मन ला देय के पइसा घलो शामिल रहिस.
रूमा कहिथे, "अधिकतर घर मन मं तुमन ला दीगर राज ले लाय बहुरिया मिलहीं." इहाँ के लोगन मन के अऊ इलाका मं काम करेइय्या समाजिक कार्यकर्ता मन के मुताबिक राजस्थान मं जवान नोनी मन अक्सर मध्य प्रदेश, बिहार, पश्चिम बंगाल, ओडिशा अऊ उत्तर प्रदेश ले लाय जाथें.
राजस्थान मं बहुरिया खोजे भारी मुस्किल आय - सीएसआर मतलब लइका लिंगानुपात (0 ले 6 बछर उमर के) के मामला मं ये राज ह सबले खराब राज मन ले एक ठन आय. राज के 33 जिला मं झुंझुनूं अऊ सीकर के हालत सबले खराब हवय. झुंझुनूं के गांव मन मं 1000 टूरा पाछू 832 टूरी रहिन, जेन ह हजार टूरा पाछू 923 टूरी मन के राष्ट्रीय अनुपात ले बनेच कम हवय.
नेशनल फ़ेमिली हेल्थ सर्वे ( एनएफएचएस-5 ) मं दरज करे गे 2019-2020 का ताजा आंकड़ा मन के मुताबिक राजस्थान के शहरी इलाका मं बीते पांच बछर मं हरेक 1000 टूरा के पाछू 940 नोनी लइका जनम होय रहिन. गाँव-देहात इलाका मं ये अनुपात अऊ गिर गे हवय अऊ 1000 टूरा पाछू 879 नोनी लइका जनम लेगे रहिन. झुंझुनूं के 70 फ़ीसदी ले जियादा अबादी गाँव-देहात मं रहिथे.
राहर इहाँ के गैर सरकारी संगठन शिक्षित रोज़गार केंद्र प्रबंधक समिति (एसआरकेपीएस) मं समन्वयक हवंय. वो ह कहिथें, लोगन मन (बहुरिया सेती) बीस हजार ले अढाई लाख रूपिया तक ले देथें, जेन मं दलाल मन के हिस्सा घलो सामिल रथे.
फेर काबर?
यशोदा के दूनों बेटा खेती-किसानी मं ददा के हाथ बटाथें अऊ छे ठन मवेसी के देखरेख करथें. परिवार करा 18 बीघा जमीन हवय, जऊन मं वो ह बाजरा, गहूँ, कपसा अऊ सरसों कमाथें. (राजस्थान के ये जगा मं एक बीघा 0.625 एकड़ के बरोबर होथे.)
यूनाइटेड नेशंस ऑफ़िस ऑफ़ ड्रग्स एंड क्राइम (यूएनओडीसी) ह मइनखे के बेपार ला रोके, दबाय अऊ सजा देय सेती बनाय नियम मं ये मइनखे के बेपार ला अइसने परिभाषित करे गे हवय, "अपन फायदा सेती शोषण के मंशा ले जबरन, धोखा देके लोगन मन ला लाय, वो मन ला ले जाय, दूसर डहर कहूँ ले जा के रखे अऊ बिसोय." भारतीय दंड संहिता (आईपीसी) के धारा 370 के तहत भारत मं ये ह दंडनीय अपराध आय. अऊ ये मं सात ले दस बछर तक के जेल के सजा के प्रावधान हवय.
रूमा अपन परिवार ले मिले ला चाहत हवय फेर वो ह अपन ससुराल मं रहेच ला चाहत हवय. ओकर कहना हवय, "मंय आन नोनी मन के जइसने इहाँ खुश हवंव. कऊनो दिक्कत नई ये. फेर मंय घेरी-बेरी अपन परिवार करा नई जावंव काबर वो ह बनेच दूरिहा हवय, फेर, मंय जल्दीच अपन भाई अऊ परिवार ले मिले ला जाहूं." रूम ला अपन ससुराल मं अब तक ले कऊनो किसिम के देह धन जुबान ले अतियाचार नई झेले ला परे हवय.
सीता उहिच दिन घर ले निकर गे. ओकर सोच रहिस के अइसने करके वो ह चार झिन छोटे लइका के संग करजा ले जूझत अपन ददा के मदद करत हवय.
झुंझुनूं मं एसआरकेपीएस के संस्थापक राजन चौधरी कहिथें, "अइसने दलाल हवंय जेकर करा हरेक उमर अऊ पइसा वाले लोगन मन के सेती दुल्हिन होथे. मंय एक बेर दलाल ले पूछेंव के काय वो ह मोर सेती नोनी लाय सकथे. सोचे के बात ये आय के मोर उमर 60 बछर ले जियादा हवय. मोला भारी ताज्जुब होईस जब वो ह कहिस के वो ह मोर ले थोकन जियादा पइसा लिही फेर ओकर काम हो जाही. वो ह जऊन योजना बताइस वो ये रहिस के कऊनो मुटियार ला संग मं ले जावंय अऊ वो ला होवेइय्या दूल्हा बता के दिखा दिखायेंव." जब परिवार ह अपन बेटी ला दे देथे, त दलाल ह वोला राजस्थान ला के ओकर बिहाव तय कर देथे.
वर्षा डांगी ह, रूमा के घर ले करीबन 10 कोस दूरिहा (30 किमी) झुंझुनूं के अलसीसर गांव ले हवय. साल 2006 मं ओकर बिहाव ओकर ले 15 बछर बड़े मरद ले कर दे गे रहिस. जब वोला मध्यप्रदेश के सागर जिला के इहाँ लाय गे रहिस, तब वो ह करीबन 16 बछर के रहिस.
'राजस्थान के एक ठन दलाल रहिस जेन ह एमपी मं आवत रहिस. मोर घर के लोगन मन करा दहेज देय सेती पइसा नई रहिस, त वो मन मोला पठो दिन दलाल के संग'
जब वो ह हमर ले गोठियावत रहिस, ओकर चार बछर के बेटा बिस्कुट सेती वोला हलाकान करत रहिस. परोसी वोला कुछु देथे. परोसी डहर आरो करत वो ह कहिथे, "गर ये लोगन मन नई होय रइतीन त मंय अऊ मोर लइका भूख ले मर गे रइतेन. देवरानी अऊ मोर चूल्हा अलग-अलग हवय. जब ले मोर घरवाला गुजर गे हवय, दू बखत के रोटी घलो जी के जंजाल बन गे हवय." 2022 मं घरवाला के गुजरे के बाद ले थोकन रासन पानी मं जिनगी गुजारत वर्षा के आंखी मं आंसू बोहाय लगथे.
ये जिला बनेच गाँव-देहात वाला आय अऊ इहाँ के 66 फीसदी अबादी खेती किसानी करथे. वर्षा के घरवाला किसान रहिस अऊ ओकर गुजरे के बाद ले ओकर हिस्सा के जमीन मं कऊनो खेती नई करे. परिवार करा दू झिन भाई के मिलके 20 बीघा जमीन हवय.
